Luca della Robbia

Luca della Robbia (n. 1400–1482) oli firenzeläinen kuvanveistäjä. Hän oli renessanssin tienraivaajia ja laajan firenzeläisen kuvanveistäjäsuvun päämestari. Hänen maineikkaimpia töitään ovat lasitetut moniväriset terrakottaveistokset. Luca della Robbia oli yksi niistä harvoista taiteilijoista, joiden Leon Battista Alberti sanoi aikalaisistaan yltävän antiikin taiteilijoiden tasolle.

Luca della Robbian tunnetuimpia teoksia ovat Firenzen tuomiokirkon laulajalehterin laulavia ja soittavia lapsia esittävät marmoriveistokset (1431–1438), jotka ovat nykyisessä tuomiokirkkomuseossa.

Luca della Robbian veljenpoika Andrea della Robbia (1435–1525) oli myös tunnettu kuvanveistäjä, jonka tärkeimpiä töitä ovat Firenzen löytölastenkodin friisin kapalolapsimedaljongit.

Luca della Robbia kehitti ensimmäisenä tavan käyttää veistoksiin ja reliefeihin emalilasitettua terrakottaa, materiaalia, jota oli aiemmin käytetty vain astioissa ja käyttöesineissä. Uutta materiaalia käytettiin paljon etenkin Madonnaa ja lasta kuvaaviin töihin. Se omaksuttiin osin tekstuurinsa ja värinsä takia, osin koska se oli marmoria ja pronssia huokeampaa.

Luca della Robbia alkoi käyttää lasitettua terrakottaa vuoden 1440 tienoilla. Sitä ennen hän oli veistänyt marmoria ja pronssia. Ihmishahmot olivat della Robbian teoksissa yleensä valkoisia klassisessa hengessä. Väriä hän käytti etenkin taivaansinisen taustan luomiseen ja kukkiin.

Kuvia teoksista

Lähteet

Aiheesta muualla

Giorgio Vasariin perustuva Luca della Robbian elämäkerta veistoksin kuvitettuna (englanniksi)

Italialaiset kuvanveistäjät
Vuonna 1482 kuolleet
1400-vuosikymmenellä syntyneet